A BIZOTTSÁG 1299/2007/EK RENDELETE
(2007. november 6.)
a komlótermelők termelői csoportjainak elismeréséről
(kodifikált változat)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a komló piacának közös szervezéséről és az 1696/71/EGK, az 1037/72/EGK, a 879/73/EGK és az 1981/82/EGK rendelet hatályon kívül helyezéséről szóló, 2005. november 23-i 1952/2005/EK tanácsi rendeletre (1) és különösen annak 17. cikkére,
mivel:
(1)
A komlótermelők termelői csoportjainak elismeréséről szóló, 1972. június 28-i 1351/72/EGK bizottsági rendeletet (2) több alkalommal jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
Az 1952/2005/EK rendelet 7. cikkének (2) bekezdésében meghatározott, a komlótermelők termelői csoportjaira vonatkozó feltételek a gazdaságilag életképes tevékenység bizonyításán túl tartalmazzák többek között a termelési szakaszra és a forgalomba hozatal első szakaszára vonatkozó közös szabályok alkalmazását. E feltételeket meg kell határozni.
(3)
A közigazgatási eljárás bizonyos egységességének biztosítása céljából meg kell határozni az elismerés kérelmezésére, megadására és visszavonására vonatkozó részletes szabályokat.
(4)
A tagállamok és az érintett felek értesítése céljából minden naptári év kezdetén közzé kell tenni az előző év során elismert csoportok jegyzékét, valamint azon csoportok jegyzékét, amelyek elismerését visszavonták.
(5)
Az e rendeletben előírt intézkedések összhangban vannak a komlópiaci irányítóbizottság véleményével,
ELFOGADTA EZT A RENDELETET:
1. cikk
(1) Az 1952/2005/EK rendelet 7. cikke (2) bekezdésének b) és c) pontjában említett közös szabályokat írásban kell megállapítani. A szabályoknak legalább a következőket kell tartalmazniuk:
a)
a termelés tekintetében:
i.
egy vagy több meghatározott fajta újratelepítéskor vagy új ültetvény létrehozásakor történő használatára vonatkozó rendelkezések;
ii.
az egyes termesztés- és növényvédelmi technológiának való megfelelésre vonatkozó rendelkezések;
iii.
a betakarításra, szárításra és adott esetben a forgalomba hozatalra történő előkészítésre vonatkozó rendelkezések;
b)
a forgalomba hozatal tekintetében, különösen a központosítás és a kínálati feltételek tekintetében:
i.
a csoport értékesítéseit szabályozó általános rendelkezések;
ii.
a termelők által önállóan értékesíthető mennyiségre vonatkozó rendelkezések és az ilyen értékesítésre irányadó szabályok.
(2) „A forgalomba hozatal első szakasza”: a termelő saját maga által végrehajtott értékesítés, vagy a termelői csoport esetében a tagjai által termelt komlónak a nagybani kereskedelem vagy a felhasználó ipar számára történő értékesítése.
2. cikk
(1) Az elismeréshez a termelői csoportnak összesen legalább 60 hektár földterülettel kell rendelkeznie, és legalább hét termelőből kell állnia.
Görögország esetében a földterület minimális összterületét 30 hektárra kell csökkenteni.
(2) Az 1952/2005/EK rendelet 16. cikkének (2) bekezdésében említett eljárásnak megfelelően kérelemre bármelyik tagállamot fel lehet hatalmazni arra, hogy elismerjen olyan csoportot, amely termőterülete kisebb 60 hektárnál, ha e terület egy 100 hektárnál kisebb elismert termelési körzetben található.
3. cikk
Az elismerési kérelmet a következő dokumentumok és adatok kíséretében kell benyújtani:
a)
az alapszabály;
b)
a csoport képviseletét ellátó személyek nevei;
c)
az elismerési kérelmet indokoló tevékenységek listája;
d)
bizonyíték arra vonatkozóan, hogy a 2. cikk rendelkezéseinek megfelelnek.
4. cikk
(1) A tagállamok a beérkezést követő három hónapon belül döntenek az elismerési kérelmekről.
(2) A csoport elismerését vissza kell vonni, ha az elismerés feltételeinek a csoport már nem felel meg, vagy ha ez az elismerés helytelen adatokon alapul.
Az elismerést visszamenőleges hatállyal kell visszavonni, ha azt csalással szerezték meg vagy úgy részesültek annak kedvezményeiben.
(3) A tagállamok folyamatosan felügyelik az elismert termelői csoportok megfelelését az elismerési feltételeknek.
5. cikk
(1) Amennyiben valamelyik tagállam megadja, megtagadja vagy visszavonja egy csoport elismerését, akkor a kérelmezőnek a döntésről történt értesítését követő két hónapon belül erről értesíti a Bizottságot is, és jelzi az elismerési kérelem elutasításának vagy az elismerés visszavonásának okait.
(2) Minden naptári év elején a Bizottság kihirdeti az Európai Unió Hivatalos Lapjában az előző év során elismert csoportok jegyzékét, valamint az ugyanezen időszak alatt visszavont elismerések által érintett csoportok jegyzékét.
6. cikk
Az 1351/72/EGK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának és a II. mellékletben foglalt megfelelési táblázattal összhangban kell alkalmazni.
7. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 6-án.